Diari Oficial de la Generalitat Valenciana


Sumari del DOGV 4741, del 28-04-2004 (2004/3374)

RESOLUCIÓ de 30 de març de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni entre la Generalitat Valenciana i l'Institut Valencià de Finances per a la prestació de servicis de certificat de firma electrònica.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4741

Data del DOGV
:   28-04-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/3374


Data del document
:   30-03-2004

Organisme emissor
:   Conselleria de Presidència

Tipus de document
:   Resolució

Descriptors 

:   * Institut Valencià de Finances
    * signatura electrònica
    * comunicació de dades
    * cooperació administrativa
    * institució pública
    * telecomunicació

RESOLUCIÓ de 30 de març de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni entre la Generalitat Valenciana i l'Institut Valencià de Finances per a la prestació de servicis de certificat de firma electrònica. [2004/F3374]
  
Subscrit, després de la tramitació prèvia reglamentària, entre la Generalitat Valenciana i l'Institut Valencià de Finances, l'11 de desembre de 2003, un conveni marc per a la prestació de servicis de certificat de firma electrònica, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 079/2004, i que figura com a annex d'esta resolució.
  
València, 30 de març de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni entre la Generalitat Valenciana i l'Institut Valencià de Finances per a la prestació de servicis de certificació de firma electrònica
  
València, 11 de desembre de 2003
  
Reunits
  
D'una banda, Blanca Martínez de Vallejo Fuster, que actua en l'exercici del seu càrrec com a autoritat certificadora de la Generalitat Valenciana en virtut del seu nomenament com a secretària autonòmica de Telecomunicacions i Societat de la Informació, d'acord amb el que disposa l'article 24 del Decret 114/2003, d'11 de juliol, del Consell de la Generalitat, i en nom i representació de la Generalitat Valenciana, en virtut de les competències atribuïdes en el Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana, facultada per a la firma del present conveni pel Ple del Consell de data 28 de novembre de 2003.
  
D'una altra banda, José Manuel Uncio Lacasa, director general de l'Institut Valencià de Finances, facultat per a la firma del present conveni per Acord de la Comissió d'Inversions de l'entitat, de 23 de setembre de 2003.
  
Els dos que intervenen afirmen i reconeixen recíprocament la seua suficiència i vigència de les seues respectives facultats per a realitzar el present conveni, i, a l'efecte,
  
Exposen
  
El Reial Decret Llei 14/1999, de 17 de setembre, sobre firma electrònica, regula l'ús de la firma electrònica, el reconeixement de la seua eficàcia jurídica i la prestació al públic de servicis de certificació, i s'estén l'àmbit subjectiu a tots els prestadors de servicis establits a Espanya.
  
Per la seua banda, amb respecte absolut als requisits i a les condicions establides en el Reial Decret Llei 14/1999, sobre firma electrònica, el Segon Pla de Modernització de la Comunitat Valenciana establix com una línia d'actuació la consecució d'una societat global de la informació i el coneixement, i s'aposta fermament per la implantació de la teleadministració de la Generalitat Valenciana, es facilita l'entorn i la implantació de la firma electrònica i l'aplicació als ciutadans en la seua relació amb l'administració, es vetla en tot moment per la seguretat i confidencialitat necessària.
  
El Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana té com a objectiu establit en l'article 1.a), la regulació de l'ús de la firma electrònica avançada en l'àmbit de la Generalitat Valenciana, les seues entitats autònomes i empreses dependents, i en les relacions que puguen entaular amb totes estes els ciutadans, les empreses i les altres administracions públiques. A més, com establix l'article 3.2.a), del mateix decret, es fomentarà l'accés dels ciutadans i la resta d'organitzacions, tant locals com nacionals, a les tecnologies de la informació i de les comunicacions, que facen possible l'accés a la firma electrònica.
  
Així mateix, es fomentarà la col·laboració i la cooperació amb les distintes administracions per a assegurar la compatibilitat dels sistemes en benefici dels usuaris.
  
Les dos parts estan interessades en la firma del present conveni per a garantir l'autenticitat, la integritat i la conservació dels documents, a través de la firma electrònica, la qual proporciona l'adequada seguretat jurídica, al mateix temps que facilita als ciutadans les relacions amb l'administració a través de tècniques i mitjans electrònics, informàtics i telemàtics, i és per això que es formalitza el present conveni de col·laboració d'acord amb les següents:
  
Clàusules
  
Primera. Objecte
  
El present conveni té per objecte la prestació de servicis de certificació de firma electrònica avançada per part de la Generalitat Valenciana, per mitjà d'un equipament i aplicacions informàtiques necessàries per a l'emissió i la gestió de claus i certificats reconeguts. El dit equipament inclou els mecanismes i sistemes de suport per a la salvaguarda de dades i la protecció de tots els sistemes que ho componen.
  
Segona. Àmbit d'aplicació
  
La Generalitat Valenciana podrà prestar els servicis de certificació de firma electrònica a totes aquelles persones que tinguen la condició d'usuari d'acord amb la normativa vigent i amb el present conveni, quan els dits usuaris es relacionen amb l'Institut Valencià de Finances, en el marc de les seues respectives competències.
  
Els certificats digitals d'identitat, denominats certificats usuari, conferixen a cada firma el seu caràcter únic, i seran universals, per la qual cosa serviran per a qualsevol relació jurídica que a l'efecte mantinguen els ciutadans usuaris en les seues relacions amb l'Institut que firma el present conveni i a més podran ser utilitzats per a qualsevol relació jurídica que mantinguen els ciutadans usuaris amb la Generalitat Valenciana, les administracions públiques i empreses que hagen subscrit el corresponent conveni amb l'administració de la Generalitat Valenciana, d'acord amb les garanties i requisits establits per a cada procediment administratiu.
  
Tercera. Obligacions de la Generalitat Valenciana
  
La Generalitat Valenciana, en el marc del present conveni, s'obliga a:
  
1. Facilitar el suport tècnic possible per a la utilització dels dispositius de creació i verificació de firma electrònica pels quals opte l'Institut Valencià de Finances, sempre que complisquen un mínim de garanties de seguretat.
  
2. Facilitar a l'Institut Valencià de Finances les aplicacions informàtiques necessàries per a gestió dels certificats sol·licitats pels usuaris dels servicis i aplicacions de l'Institut, és a dir, per a la constitució d'una autoritat de registre en el mencionat Institut.
  
3. Fer constar en cada certificat la identificació de la Generalitat Valenciana com a prestadora de servicis de certificació.
  
4. Realitzar el tractament de les dades personals per al desenrotllament de l'activitat de certificat, amb subjecció a la Llei Organica 15/1999, de 13 de desembre, de protecció de dades de caràcter personal, i aportació dels drets de propietat industrial i intel·lectual, i es garantix la titularitat d'estos.
  
5. Mantindre un registre de certificats, en el qual quedarà constància dels emesos i figuraran les circumstàncies que afecten la suspensió o la pèrdua de vigència dels seus efectes.
  
6. Prestació de l'assistència tècnica necessària amb l'objecte de facilitar a l'Institut Valencià de Finances tota la informació que necessiten per al bon funcionament dels sistemes informàtics.
  
7. Prestació de l'assistència tècnica necessària per a l'actualització dels sistemes informàtics i per a la incorporació de la firma electrònica en noves aplicacions i servicis.
  
8. A més, com la Generalitat Valenciana es compromet a expedir certificats reconeguts, compliran les obligacions establides en l'article 12 del Reial Decret Llei 14/1999, de 17 de setembre, sobre firma electrònica, que són:
  
- Indicar la data i l'hora en què es va expedir o es va deixar sense efecte un certificat.
  
- Demostrar la fiabilitat necessària dels seus servicis.
  
- Garantir la rapidesa i la seguretat en la prestació del servici.
  
- Emprar personal qualificat i amb experiència en la prestació de servicis oferits en l'àmbit de la firma electrònica i els procediments de seguretat de gestió adequats.
  
- Utilitzar sistemes i productes fiables que garantisquen la seguretat tècnica i, si és procedent, criptogràfica dels processos de certificat a què servix de suport.
  
- Prendre mesures contra la falsificació de certificats.
  
- Conservar registrada tota la informació i la documentació relativa a un certificat reconegut durant 15 anys.
  
- Utilitzar sistemes fiables per a emmagatzemar els certificats.
  
- Informar els seus usuaris dels criteris que es compromet a seguir en l'exercici de la seua activitat.
  
Quarta. Obligacions del l'Institut Valencià de Finances
  
Per la seua banda, l'Institut Valencià de Finances es compromet a:
  
1. Comprovar la identitat i qualssevol circumstàncies personals dels sol·licitants de certificats rellevants per al seu propi fi.
  
2. Emissió de justificant de recepció firmada electrònicament, on conste expressament la data i l'hora de recepció de les comunicacions rebudes.
  
3. Guardar les notificacions, la comunicacions i la documentació emesa i rebuda en les transaccions.
  
4. Xifrar les comunicacions emeses i rebudes.
  
5. Informar la persona que sol·licite el certificat de les condicions necessàries per a la utilització del certificat i de les seues limitacions d'ús.
  
Cinquena. Efectivitat i duració del present conveni
  
El present conveni serà efectiu des de la data de la firma, i estendrà la seua vigència per un termini de tres anys, i es prorroga automàticament per períodes anuals si no concorre manifestació en contra per alguna de les parts amb una antelació mínima d'un mes a la data de venciment.
  
Sisena. Revisió del conveni
  
Tant la Generalitat Valenciana com l'Institut Valencià de Finances podran proposar la revisió d'este conveni en qualsevol moment per a introduir les modificacions que estimen pertinents.
  
Setena. Resolució del conveni
  
La Generalitat Valenciana podrà resoldre el present conveni quan l'Institut Valencià de Finances incomplira greument o de forma reiterada les seues obligacions arreplegades en la clàusula quarta d'este conveni.
  
Per la seua banda, l'Institut Valencià de Finances podrà resoldre el present conveni quan hi haguera incompliment de les obligacions de la Generalitat Valenciana establides en la clàusula tercera o existira falta de claredat en el servici prestat.
  
Huitena. Protecció de dades personals
  
El tractament de les dades personals que necessiten les parts que firmen el present conveni per al desenrotllament de servicis de certificació se subjecta al que disposa la Llei Orgànica 5/1999, de 13 de desembre, de Protecció de Dades de Caràcter Personal, i en les disposicions dictades en el seu desenrotllament.
  
La creació, la modificació i la supressió d'estos fitxers es realitzarà per mitjà d'una disposició general publicada en el Diari Oficial de la Generalitat Valenciana.
  
Novena. Dret aplicable i resolució de conflictes
  
La prestació dels servicis de certificació que s'arrepleguen en el present conveni es realitzarà d'acord amb el que disposa el Decret 87/2002, de 30 de maig, del Govern Valencià, sobre firma electrònica, i en les disposicions dictades en el seu desenrotllament, o aquelles que siguen aplicables.
  
Per mitjà de la firma del present conveni, les parts es comprometen a resoldre de mutu acord les incidències que puguen sorgir en el seu compliment.
  
Les qüestions litigioses que sorgisquen entre les parts durant el desenrotllament i l'execució del present conveni se sotmetran a la jurisdicció contenciosa administrativa, de conformitat amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.
  
I com a prova de conformitat per tot el que s'ha exposat anteriorment, firmen els compareixents el present conveni al lloc i en la data indicats.
  
La secretària autonòmica de Telecomunicacions i Societat de la Informació: Blanca Martínez de Vallejo Fuster.
  
El director de l'Institut Valencià de Finances: José Manuel Uncio Lacasa.